Man (63) wat seuns glo vir seksgunsies betaal in hof | Netwerk24
Man (63) wat seuns glo vir seksgunsies betaal in hof
Deur Cara-Lee Dorfling 14 Januarie 2020 14:01
Minderjariges wat glo deur 'n 63-jarige man van Despatch in die Oos-Kaap vir seksuele gunsies betaal is, is Dinsdag in die hof op die hofverrigtinge voorberei.
Die man het die vyf seuns, almal tussen 13 en 15 jaar oud, na bewering tussen 2017 en 2019 vir seksuele gunsies betaal.
Twee van die seuns se ma's het vroeër aan Netwerk24 gesê die man het die seuns glo elke keer tussen R30 en R500 betaal.
Die man se naam mag eers genoem word nadat hy in die hof op die aanklagte gepleit het.
Hy is in Mei in hegtenis geneem en sedertdien in aanhouding nadat hy sy borgtogaansoek laat vaar het.
Luidens die klagstaat staan hy op vyf aanklagte van statutêre verkragting tereg.
Die man het Dinsdag met gevoude arms ontspanne voorgekom toe hy in die landdroshof in Uitenhage verskyn het, waar sy saak tot volgende week uitgestel is. Kort voordat hy met die trap na die aanhoudingselle afgestap het, het hy eers vriendelik vir 'n vrou in die hof gewaai.
Die ouers, 'n ouma en vriende van die slagoffers het ná die hofsitting bly sit.
Volgens een van die slagoffers se ma's het die hof hul kinders ingeroep om weer verklarings af te lê, terwyl hulle ook voorberei word op wat hulle te wagte kan wees wanneer die verhoor begin.
"Dit is ons kinders se eerste keer in die hof. Hulle is maar skrikkerig en deurmekaar. Hulle weet nie wat om te verwag nie, so ons is dankbaar vir hierdie soort voorbereiding wat hulle hopelik op hul gemak kan stel, nie dat die saak enigsins maklik is nie."